Papersnake/gushiwen huggingface dataset:
至国门闻苏文饶将出都戏赠长句兼简其兄世美
韩驹（宋代）

去年夷门十月雪，九衢日昃行人绝。骑驴兀兀无所之，破袖迎风手龟裂。

度桥并堑得君家，入门脱帽犹凛冽。急燃湿束暖我寒，徐出清酤宁我渴。

君家自无儋石储，蟹黄熊白能俱设。平生见酒唇不濡，是夕连觥耳方热。

群奴夜僵唤不闻，我亦鼾鼻眠东阁。明朝起过城南翁，尚记新声一笑发。

东归每叹怀抱真，西来又喜颜色接。方将慷慨豁心胸，未用峥嵘惊岁月。

城南诗翁况远来，门前雪泥又活活。岂知万事不可期，却树吴樯背城阙。

人生动若参与商，咫尺无论限秦粤。君闻吾语虽少留，但恐一欢成电掣。

念昔相见无他娱，诵诗徵事相誇捷。气凌俗子旁若无，偶坐时闻窃嚅嗫。

於今落落谁汝怜，老屋陈编自怡悦。寄言诗翁傥留滞，岁晚勤迂故人辙。
偈颂一百四十二首 其四十八
释广闻（宋代）

祖师不来，曹溪路上生深棘。善财别后，楼阁门前草自青。

直下穿过髑髅，换却眼睛。欲入洪波里，须是弄潮人。
秋闺
王玉清（明代）

愁听砧声处处催，吹箫怕上凤凰台。菊钱有意卜难问，雁信多情手自开。

槛外凉生衿冷落，天涯秋尽路纡回。不堪红叶衰颜炤，万里长征入梦来。
出门 其二
李复（宋代）

静僻懒慢久，烦喧厌入耳。过客吐新谈，意况殊不美。

火炎几车薪，难救一杯水。但坐问邻醅，馀事莫挂齿。
八月十五日象自江东止田园移庄…诗三首（俱见王维集）
卢象（唐代）

谢病始告归，依然入桑梓。家人皆伫立，相候衡门里。

畴类皆长年，成人旧童子。上堂家庆毕，愿与亲姻迩。

论旧或馀悲，思存且相喜。田园转芜没，但有寒泉水。

衰柳日萧条，秋光清邑里。入门乍如客，休骑非便止。

中饮顾王程，离忧从此始。

两妹日长成，双鬟将及人。已能持宝瑟，自解掩罗巾。

念昔别时小，未知疏与亲。今来识离恨，掩泪方殷勤。

小弟更孩幼，归来不相识。同居虽渐惯，见人犹默默。

宛作越人言，殊乡甘水食。别此最为难，泪尽有馀忆。
依韵和曾子开舍人从驾孟飨景灵宫四首 其三
陆佃（宋代）

三宫同日下云莱，带晓千门万户开。黄伞日随清景驻，玉炉风度暗香来。

眠当道路驱除柳，守得宫庭委付槐。亭午扇还新庙閟，紫云重复护周回。
文德皇后挽歌
朱子奢（唐代）

神京背紫陌，缟驷结行輈.北去横桥道，西分清渭流。

寒光向垄没，霜气入松楸。今日泉台路，非是濯龙游。
过新竹呈竹社诸君子
林培张（清代）

去年两造郑公庐，为续前游一驻车。自笑形骸无检束，狂奴故态未曾除。

老至方知应世难，毁誉任意太无端。吾生自有嶙峋骨，未肯随波逐急湍。

安道偏悭一面缘，王郎仙去亦经年。纵云聚散关天定，往事追思便怆然。

樽前叙旧慰离怀，得暂盘桓亦是佳。老景夕阳须护惜，重来有约忍相乖。
寄东郭子
梁以蘅（明代）

日出泛南塘，怅然望东郭。天长一鸟飞，金陵树漠漠。
题史髯诗卷后二首
陈造（宋代）

脑脂侵眼耐昏眵，诗卷犹便小字题。
浪信奇方须损读，即今刮膜胜金篦。
环谷八咏 其八 环谷松声
王渐逵（明代）

松声入我调，调切声更古。援手传其音，按作山中谱。
烛影摇红 后汉匈奴传，言呼韩邪单于来朝，
梁寅（元代）

，此事之关也。西京杂记乃云，元帝使画工毛延寿图宫人形貌，按图名幸。王嫱以赂金少，画不及貌。王嫱当行，帝见之悔，乃杀延寿。夫元帝柔仁之主也，而谓其因女色杀画工，余固不信。而无宠自请行，诚一污贱女子耳。后之为昭君曲者多归咎元帝，殊不当也。因此赋深锁宫花，绣生鱼＊重门闭。美人何事怨东风，独抱伤春意。月照黄沙万里，到毡城、芳心自喜。尊前歌舞，马上琵琶，宠深谁比。毳服胡妆，那思旧日娇罗绮。年年秋雁向南飞，肯寄相思字。岁久玉颜憔悴，似花落，悔随流水。草青坟上，应是香魂，尚含愁思。
帆口阻风
章甫（宋代）

此去三山景，惟馀十里程。忽闻风夜吼，故阻客晨征。

波浪长江险，烟尘古道横。石尤来作恶，几日到榕城。
动秋台
张穆（明代）

岧峣振衣立，长啸淩秋空。台晚清阴远，林佳爽籁通。

云归樵路久，梵放竹烟中。坐久真忘世，何知客与同。
浪淘沙（戊午中秋和刘自昭）
吴潜（宋代）

望月眼穿东，云幕千里。有时推出赖他风。恰似玉环犹未窦，得恁玲珑。

谁在华山峰，一半天中。君逾五十我成翁。未必明年如此夜，笑口难逢。
畅春园观稻时七月十一日也
玄烨（清代）

七月紫芒五里香，近园遗种祝祯祥。炎方塞北皆称瑞，稼穑天工乐岁穰。
病中遣兴
周天藻（清代）

量减三蕉众所知，兴来时复一中之。此生颇似灵均醒，也和渊明《止酒》诗。
杂诗（四首）
史忠（明代）

二月江南花正开，山光欲翠水浮苔。
绿阴到处还堪赏，不厌扁舟日日来。
道中咏怀奉寄利州冯允南使君
邓润甫（宋代）

交印夔人国，分襟汴水堤。十年难会合，一梦顿乖暌。

官序潘生难，诗文庾信齐。诸公多汲引，宪府屡提携。

不肯乘骢马，那能出宝鸡。安恬轻世味，洒落见天倪。

照物聪明决，为邦闻望跻。笑谈清岸狱，暇豫劝耕犁。

不忍为钩距，何尝设町畦。燕堂传夜烛，游毂碾春泥。

众服题鹦鹉，畴将食駃騠。草黄思隼击，梧碧值鸾栖。

欲问无来使，开编有旧题。君方安玉垒，予亦远金闺。

地隔江波阔，书传鸟翼稽。岂知双鬓白，相见两当西。

内顾微他技，殊私牧远黎。辞亲愁不断，叱驭意空迷。

吴苑飞云杳，春城北斗低。南山千里雪，剑阁万盘溪。

夜宿星边驿，朝行石上溪。深疑窥地轴，高骇蹑天梯。

看岫时攲帽，听泉或杖藜。萧萧黄叶下，袅袅冷猿啼。

蜀道无艰险，人心漫惨悽。永怀持从橐，遥想缀朝圭。

直北瞻天日，征西叠鼓鼙。相期郡斋冷，清话看挥犀。
无咎哀辞二首 其一
李昭玘（宋代）

落落孤标气吐虹，青云指日黑头公。两行粉字平生尽，一曲龙吟万事空。

夹路衣冠如昨日，故园桃李又春风。朱弦虽在知音绝，樽酒今谁笑语同。
句
章嶰（唐代）

闻说静中偏爱竹，自看疏密种秋烟。
乙未移舟出口
黄庭坚（宋代）

江湖吞天胸，蛟龙垂涎口。
养躯无千金，特为亲故厚。
本心非华轩，而与马争走。
聘妇缉落毛，教儿耨葱韭。
衣食端须几，将老犹掣肘。
安能诡随人，曲折作杞柳。
桓公瓮盎瘿，楚国不龟手。
生涯但如此，那问托婚友。
久阴快夜晴，天文若科斗。
村南鬼火寒，村北风虎吼。
野人驱鸡豚，缚落坚缠守。
刘郎弓石八，猛气厌冯妇。
一试金仆姑，归饮软臂酒。
送鲁漕四首 其四
吴芾（宋代）

不贪燕寝日凝香，祇要归休深处藏。大火已流秋尚暑，商飙微处夜初凉。

身縻官事老不止，心著家山梦更长。颇羡浙东新使者，如今衣锦更还乡。
过黄塘庵礼六祖访了上人
郑绍武（明代）

黄塘烟景似曹溪，为扣禅关屐拂堤。香散上方云外馥，偈开尘界梦中迷。

心閒那觉风幡动，棹影翻惊鸟雀栖。便欲早寻莲社约，他时应不复眉低。
玉山公馆感旧次陈希白大参留题韵
林廷选（明代）

三十年来长作客，起曾寓此月嘉平。一时人物知何在，竟夕羹墙梦不成。

雨近重阳添旅思，天连浙水漫王程。纵教白首江湖上，欲报君恩罄我生。
简寄潘恭叔
赵蕃（宋代）

物生惧焦枯，吾身困蒸煮。
起占天外云，坐隔空中雨。
故人住吴越，一别几寒暑。
今焉在咫尺，何事复间阻。
缅思冰雪容，重想金玉玉器。
可但发其蒙，端能病斯愈。
简寂观西涧瀑布下作
韦应物（唐代）

淙流绝壁散，虚烟翠涧深。丛际松风起，飘来洒尘襟。

窥萝玩猿松，解组傲云林。茶果邀真侣，觞酌洽同心。

旷岁怀兹赏，行春始重寻。聊将横吹笛，一写山水音。
喜从弟达春自乍浦避兵回
缪徵甲（清代）

前闻乍浦失，举室方惊惶。今见我弟至，痛定犹傍徨。

傍徨中夜说，破涕为喜说。手指百结裳，犹带兵间血。

忆自去年秋，风鹤生烦忧。烦忧归不得，王粲徒登楼。

因循人今春，警报日以至。吏先蓄逃心，民久无固志。

三月初七日，贼船声如雷。初八贼转退，初九贼复来。

自辰至酉戌，已报全城失。弟在火光中，辗转不敢出。

出恐遭官兵，更防值奸民。兵民肆淫掠，刀下无完人。

三日窜空屋，饥鼠同枵腹。中宵不忍闻，远近妇女哭。

迨至十三年，仓皇脱网罟。夷酋伪安民，巡视禁焚掳。

归鸟失旧巢，呼天但号咷。沿途且乞食，性命如鸿毛。

路逢仳离人，讹言何纷纷。畏敌某都统，杀贼某将军。

某也得夷贿，某也贿逾倍。硝黄易鸦片，炮发不到海。

行急勿暇听，听亦增暗惊。平日讲武备，今乃知空名。

归来具尊酒，尊酒召亲友。大母卧在床，娇儿抱在手。

母呼汝小字，相见疑梦中。儿索汝梨枣，不知遭鞠讻。

阿兄牵弟衣，醉后拔剑舞。愿将泰山云，散作洗兵雨。
得家书和陶渊明问来使作
孙锐（宋代）

我家平湖边，碧水豁清目。
儿读谁氏书，庭开几株菊。
绿笋可曾抽，银鱼想当馥。
尔归语细君，涤圃秫须熟。
夜闻雷雨大作
陆游（宋代）

暗空雾雨无时已，卷地风雷却是晴。
九十老翁更事久，寄言儿女不须惊。
见远山残雪
大健（清代）

已觉寒威去，犹瞻雪在山。清深通竹路，虚白映松关。

片石能相偶，孤云无此閒。好将寥落意，指点到人间。
夏雨应祈呈桂帅二首
曾几（宋代）

窗前有梧桐，报我以好雨。
不眠听疏滴，佳事想农圃。
苗根不须问，蔬甲已如许。
小簟六尺床，萧然睡亭午。
观辱户部钱尚书和诗饷禄米再成二章上谢
秦观（宋代）

本欲先生一解颐，顿烦分米忍长饥。
客无贵贱皆蔬饭，惟有慈亲食肉糜。
偈颂一百六十首 其二十五
释宗杲（宋代）

三转法轮于大千，其轮本来常清净。天人得道此为證，三宝于是现世间。
长安书事
黄滔（唐代）

终不离青山，谁道云无心。却是白云士，有时出中林。

昨日擎紫泥，明日要黄金。炎夏群木死，北海惊波深。

伏蒲无一言，草疏贺德音。
挽南康冷知军
孙应时（宋代）

礼乐三千字，声名五十秋。
士元才展骥，李广不封侯。
香火犹强健，笙歌足燕休。
如何早仙去，寒日惨山丘。
寄兄弟　[亦见许浑集，题作《寄小弟》。]
杜牧（唐代）

江城红叶尽，旅思倍凄凉。
孤梦家山远，独眠秋夜长。
道存空倚命，身贱未归乡。
南望仍垂泪，天边雁一行。
登梅桥望桂隐
张镃（宋代）

常日居园不自奇，今朝胜处上桥知。平湖百亩横当户，茂树千章翠绕篱。

邻寺钟鱼初历历，里闾鸡犬亦熙熙。隔城更有青山在，朝揖吾家出好诗。
新秋即事
金朋说（宋代）

池塘高柳噪新蝉，庭馆秋风初入弦。
抚罢瑶琴金井畔，不堪梧吉落翩翩。
舟行遇雨之作 其二
弘历（清代）

凉切生衣剪玉丝，黄头鼓枻进舟迟。溪烟岸柳空濛意，大似江南雨渡时。
武夷九曲棹歌
留元刚（宋代）

九曲遥岑更郁然，板桥渔市引长川。
唤回白马宾云梦，来看桑麻万里天。
高阳台 平山感旧
杜文澜（清代）

髡柳稣青，瘢苔褪碧，醉翁仙魄谁招。瘦了斜阳，隔江山色萧条。

谁城一片霜笳起，问玉人、那处吹箫。便游踪、不是重来，也怕魂销。

阑干况是当年倚，唤冶红深翠，曾款轻桡。断梦惺忪，可怜明月今宵。

湖光似恨鸥乡冷，趁东风、卷起春潮。更禁他、残鴂声声，啼过红桥。
和高庙净明院梅岩御制韵二首
徐清叟（宋代）

偶因祀事访丹霞，寺古山深石径斜。
冲冻细寻梅信息，枝头喜见状元花。
浣溪沙（仲冬望后，出迓履翁，舟中即兴）
吴文英（宋代）

新梦游仙驾紫鸿。数家灯火灞桥东。吹箫楼外冻云重。

石瘦溪根船宿处，月斜梅影晓寒中。玉人无力倚东风。
梦海山壁间诗不能尽记以其意追补
陆游（宋代）

碧海无风镜面平，潮来忽作雪山倾。
金桥化出三千丈，闲把松枝引鹤行。
次律兄持节燕山且调两河兵赋喜而作诗 其一
沈与求（宋代）

伯也吾宗秀，心期万里侯。燕民方筑郡，汉使果鸣驺。

更借牙筹计，聊宽玉座忧。平生挥翰手，此意莫淹留。
点绛唇（醉中记游一处，复寻不果）
毛滂（宋代）

小院重帘，那回来处花相向。迟迟一饷。记得春模样。

昨夜月明，应照芙蓉帐。空凝望。蜂劳蝶攘。谁在花枝上。
山居 
李逢时（清代）

幽栖傍碧水，水泻两山间。山近晴还雨，风轻云自閒。

□□□□□，□□□□□。□□□□□，□□□□□。
送人
李之仪（宋代）

冥冥天边鸿，荡荡风中云。一笑偶相逢，击节聊送君。

我室岂无酒，胡为不开樽。所贵乐文字，固非异莸薰。

天门直牛渚，南北如相分。想君月下吟，未厌俚语闻。

霜空夜自明，江月寒微昏。会当借饥鲸，永谢五浊浑。
祁门道中即事
曹彦约（宋代）

古来遗逸野人家，石磴崎岖阁道斜。
犬吠人行都不问，杉篱空掩刺桐花。
水龙吟 其五 寿游参政
李曾伯（宋代）

岷峨寿佛东来，手移斗柄春寰宇。经纶事业，诗书流出，时为膏雨。

载采三阶，炳丹一念，雍容枢辅。望岩廊风范，扬休山立，真汉相、殆天与。

国步时当如许。赖明堂、倚空一柱。苍生引领，整齐中夏，奠安西土。

多士相期，直须无愧，范韩文富。且梅边一笑，春风祝公，寿介东鲁。
杂题九首
司空图（唐代）

病来胜未病，名缚便忘名。今日甘为客，当时注愍征。

暑湿深山雨，荒居破屋灯。此生无忏处，此去作高僧。

不须频怅望，且喜脱喧嚣。亦有终焉意，陂南看稻苗。

楼带猿吟迥，庭容鹤舞宽。z4书因阅画，封药偶和丹。

宴罢论诗久，亭高拜表频。岸香蕃舶月，洲色海烟春。

驿步堤萦阁，军城鼓振桥。鸥和湖雁下，雪隔岭梅飘。

带雪南山道，和钟北阙明。太平当共贺，开化喝来声。

舴艋猿偷上，蜻蜓燕竞飞。樵香烧桂子，苔湿挂莎衣。

溪涨渔家近，烟收鸟道高。松花飘可惜，睡里洒离骚。
庚子冬夜宿郡馆怀白从古
章纶（明代）

高馆天寒霜露浓，思君深隐翠微重。
月华绕树无飞鹊，云飞蟠泥有蛰龙。
石鼎赋诗犹脱略，银灯看剑每从容。
孤怀展转不成寐，为发城头半夜钟。
枕上二首
钱时（宋代）

勿言暗室暗沉沉，降陟无非上帝临。
瞒得世间人不见，直须瞒得自家心。
不如茅屋底
陆游（宋代）

列鼎宾筵盛，笼坊从骑都。
不如茅屋底，醉倒唤儿扶。
寄怀金溎生金陵
缪祐孙（清代）

曾携春酒从君饮，去岁韶光未老时。不觉东风今又到，那堪旧雨繫相思。

尊前怀抱向谁尽，别后诗篇应我遗。闻住六朝金粉地，遥知风月阻归期。
次韵和刘贡父登黄楼见寄并寄子由二首 其一
苏轼（宋代）

青派连淮上，黄楼冠海隅。此诗尤伟丽，夫子计魁梧。

世俗轻瑚琏，巾箱袭武夫。坐令乘传遽，奔走为储须。

邂逅我已失，登临谁与俱。贫贪仓氏粟，身听冶家模。

会合难前定，归休试后图。腴田未可买，穷鬼却须呼。

二水何年到，双洪不受舻。至今清夜梦，飞辔策天吴。
题看山图
贺钦（明代）

问尔看山人，山中坐几春。定知方寸里，无处着纤尘。
山居 其一
释一机（明代）

经年不出户，一榻日高眠。有相非关我，无心莫问禅。

山花开复落，窗月缺还圆。新构茅斋起，云来占半边。
如此江山（寓齐天乐）
张辑（宋代）

西风扬子江头路。扁舟雨晴呼渡。岸隔瓜洲，津横蒜石，摇尽波声千古。诗仙一去。但对峙金焦，断矶青树。欲下斜阳，长淮渺渺正愁予。

中流笑与客语。把貂裘为浣，半生尘土。品水烹茶，看碑忆鹤，恍似旧曾游处。聊凭陆谞。问八极神游，肯重来否。如此江山，更苍烟白露。
教授方君孺人刘氏哀诗二首
刘克庄（宋代）

古昔尊年德，今谁问孝廉。
空烦推毂荐，不合相轮尖。
郕叟行歌乐，台卿自志谦。
嗟予老而秃，何以发幽潜。
崔佑甫
徐钧（宋代）

道德驰声满建中，岂无人可继馀风。
最怜贞观开元治，付与奸邪蕞陋翁。
芙蓉五绝呈景仁
韩维（宋代）

不辞晨起立秋风，为爱浓芳露满丛。
若比洛阳花盛品，万枝开遍瑞云红。
滴滴泉
谢伋（宋代）

滴沥来无尽，秋声杂水声。
纵观深省后，一酌更心清。
水仙花效李长吉
邹亮（明代）

冯夷镂水驻花魄，奇芬染肌沁仙骨。
天风吹梦落瑶台，家住江仙水云窟。
弄珠拾草潇湘渚，带月迷烟愁不语。
小龙潜开水晶殿，玉杯凉露承华宴。
青鸟衔书来阆苑，笑指蓬莱水清浅。
咏史上·张释之三首
陈普（宋代）

尘编今古几咿嚘，多少君王共御囚。
自古君难臣不易，释之片语误千秋。
倾杯乐 其五 大石调，佳梦
吴湖帆（清代）

飞琼伴侣，自珠宫谪，宜春永。指望蟾华银界，天青似水，海碧琉璃夜净。

恁缘绾前生，道相逢晚，延佳景。几度恹恹如病，蓝桥路远，万叠愁肠还省。

正是月圆梦好，花秾醉软，凭伊扶倩。只教人、倒数相思，便忍说、初心尤耿耿。

凤衾任冷。今才得、悄画双蛾，脂粉重偷整。待写十样眉笺艳影。
水调歌头
王质（宋代）

草蔓已多露，松竹总含风。群山左顾右盼，如虎更如龙。时见渔灯三两，知在谁家浦溆，星斗烂垂空。万有付一扫，人世等天宫。

秋萧瑟，林脱叶，水归洪。江湖飘泊鸿雁，洲渚肯相容。要使群生安堵，不听三更吠犬，此则是奇功。一任画麟阁，吾自老墙东。
同签判谢丈简寄教授李丈仍用王原庆旧韵
赵蕃（宋代）

斗酒百篇家有风，故应名堕胜流中。从教客论嘲元白，懒向东流恋软红。

好句旧来传已熟，并游今日敢言同。看公人物非如我，毕志区区在草丰。
登紫云山，是葛仙炼丹处
袁宗道（明代）

昔岁曾游此，题诗墨尚新。药炉烧芋栗，丹井长荆蓁。

鸡犬驯游子，壶觞费道人。驰驱明日事，暂浣客裾尘。
寿李雁湖
吴泳（宋代）

当年指李记生辰，柱史疑为法报身。
鱼鸟泳飞南阁晓，风花经纬石林春。
手繙万轴谈无底，胸著千年汲愈新。
试看乔松霜雪后，凛然一节照时人。
题瀑布诗三首 其一
王师闵（唐代）

殷勤对绿醽，闲坐绕沙汀。怪来喧语笑，一派落青屏。
献金陵牧薛大夫白马诗
王曾（宋代）

白马披丝练一团，今朝被绊欲行难。
雪中放去唯留迹，月下牵来祇见鞍。
赂北长鸣天外远，临风斜坠耳边寒。
自知毛骨还应异，更请王良子细看。
千里不来
释重顯（宋代）

不见古君子，因循又隔秋。
浮生多自掷，好事更谁留。
碧巘高沉月，寒云静锁楼。
宗雷何处是，白鸟下汀洲。
西楚
刘敞（宋代）

楚割淮西自不轻，元王宾客亦洪生。重捐醴酒迷高士，末路翻亡五千城。
逢舍弟
释行海（宋代）

兄弟相逢在浙西，问家言客思依依。
已难与汝凄凉别，终不教吾独自归。
流落异乡成老貌，别来无处寄寒衣。
死生今日心方稳，消息相传总是非。
残冬展假病榻消寒聊当呻吟语无伦次录存十六章 其二
查慎行（清代）

忆昨公车待诏来，微名忽忝厕邹枚。主恩不以优徘畜，士气原于教养培。

身作红云长傍日，心如白雪渐成灰。依稀一觉游仙梦，初自蓬山绝顶回。
得故人杨备书
宋祁（宋代）

款款南云信，相存安稳不。
比年常属疾，兹地幸为州。
浩荡亲知隔，奔腾日月遒。
暴公初有刺，孙叔竟无谋。
黑白蝇间变，嫌疑李下求。
侧身忘夙夜，回首得沈浮。
土节何尝屈，君恩叵计酬。
洴封共龟手，知罪一春秋。
言命由来罕，逢辞敢辩廋。
纷吾常用拙，焉往不离忧。
重诅劳三物，扬芬避十莸。
虚弦落惊雁，真月喘疲牛。
谷口输谁隐，周南愧自留。
尪残千骑长，形胜二山流。
寡术驱秦盗，弥旬录楚囚。
巫风那肯化，祠鼓讵曾休。
安敢龚黄最，真堪赵魏优。
阔然宣布曲，直尔伴牢愁。
今子身东望，思同智北游。
据怀弄杯杓，对帙理坟丘，
眷眷馀青眼，萧萧共白头。
姑萦裘与葛，随度腊和膢。
樠栎人宁顾，遗簪上或收。
狂言非所恧，君乃惠施俦。
扳和坡翁狱中寄子由二韵 其一
朱浙（明代）

澹烟芳草共萋萋，缭绕长堤极目低。素食已应惭仗马，生还那敢望金鸡。

一犁独把无遗业，万里携孥任老妻。日暮愁心何处是，八壶东畔五侯西。
輓王水监
黎廷瑞（宋代）

庾岭梅千树，贪閒不肯看。
凫归玉棺下，鹤去碧桃寒。
海岳遗文在，乾坤短梦残。
蓬莱都水监，应复署仙官。
詶韩叔夜
陈子升（明代）

行子极秋气，盘旋竹房清。邑宰来相存，促膝非世情。

告我一高贤，名家自鄢陵。永嘉行罢秩，贫胜南阳耕。

肝胆倾四海，旷若云山晴。旅寺邻咫尺，奚容隔平生。

相见欢称诗，高谭金石声。我观靡靡者，俗尚纷营营。

非君激新论，谁能闻典型。愧我客临邛，如君诚长卿。

传音归故林，千里皆和鸣。
题象鼻岩
张汝锴（宋代）

曾入苍舒万斛舟，至今鼻准蘸清流。
君玉玉辂催行驾，安得身闲伴白鹭。
登郡中销暑楼寄东川汝士
杨汉公（唐代）

岧峣下瞰霅溪流，极目烟波望梓州。

虽有清风当夏景，只能销暑不销忧。
再宿包山蔡居士湖上居
徐波（明代）

湖山相与晚，秋馆自多阴。黄叶悲遗老，孤镫摄夜心。

芦花月上易，水色雁来深。仿佛当年事，情生不自今。
赠别朱生为南海医教，得问字
范梈（元代）

拜命辞中阙，鸣箫下南郡。天晴木叶空，江暖梅香近。

解铎风成阵，开堂月生晕。欲酹扶胥碑，移船定相问。
五季石晋二首
金朋说（宋代）

石晋尊夷取帝华，如何两世覆邦家。
杀胡林下天还报，剖腹监心归帝羓。
玉楼春 春日
姚绶（明代）

东风寒悄人何处，百里幽闲犹未遇。看春不觉又清明，槛外梨未开几树。

相思心逐东流去，老天肯把韶光驻。陌头杨柳正青青，莫教容易飞未絮。
鼓角
李岳生（清代）

鼓角声严枕上闻，何时上将策殊勋。当门芳草频遭忌，跃冶干将枉绝群。

离兽东南悲远道，高楼西北隔浮云。九关虎豹凭谁叩，莽莽平原日渐曛。
担折
邵雍（宋代）

禹士力生头，都知闲做弄。
直待担子折，恁待柴束重。
久雨快晴侍杨尚书燕镇远楼
程公许（宋代）

瘴雨弥旬快作晴，小风香馥晚风清。
高秋幕府间书檄，落日江风拥旆旌。
形势自应专一面，关河犹示息交枰。
雅知牧御须才望，盍早还朝洗甲兵。
摸鱼儿 玉簪 以上周泳先校大典紫山大全集本
胡祗＊（元代）

问秋香都在何许。棠阴暮凉风露。空圆不费司花巧，玉立幽闲丰度。如欲语。似含诉。一襟清苦愁千缕。长门夜雨。更月暗灯昏，水沉烟烬，寂寞琐窗户。凭谁问，见弃宣和花谱。应为孤高自娱。升平枕上温柔梦，不到琳宫仙府。仍为汝。待安排，软金罗幕重遮护。秋霜良苦。怕清夜无人，天寒翠袖，孤影更衰素。
赠樗野
白玉蟾（宋代）

不叹劳生行路难，自怜云水许间关。
别来五载多怀感，待有尺书无往还。
微白一钩天外月，淡青数点海边山。
襟情欲向何人诉，与子篝灯到夜阑。
赠峡川僧 其一
胡奎（元代）

玉堂学士文章好，夙昔与师交有道。朝罢挥毫写赠言，师也得之如得宝。

我亦前身支许流，十年不见紫薇秋。白头未了看山债，安得杖藜同一游。
雨夜
陆游（宋代）

庭院萧条秋意深，铜炉一炷海南沉。
幽人听尽芭蕉雨，独与青灯话此心。
挽傅仲斐生母李氏
陈宓（宋代）

已登椿柏七旬算，终锡花钗九树妆。
懿行在人今已矣，西风笳鼓助凄凉。
四时宫词四首 其四
萨都剌（元代）

悄悄深宫不见人，倚门惟有石麒麟。芙蓉帐冷愁长夜，翡翠帘垂隔小春。

天远难通青鸟信，瓦寒欲动白龙鳞。夜深怕有羊车到，自起笼灯照雪尘。
闻青守梁元彬移帅定武作诗寄贺诸梁
王安中（宋代）

相门谁数十朱轮，华鄂今看节制分。乡里正思前召父，朝廷难辍大冯君。

风声自是埙篪合，忠力同输手足勤。应有池塘春草梦，夜阑还绕北山云。
送李著作倅杭州
张谔（唐代）

辍史空三署，题舆佐一方。祖筵开霁景，征陌直朝光。

水陆风烟隔，秦吴道路长。伫闻敷善政，邦国咏惟康。
鹧鸪天 题张雨珊年丈湘弦离恨谱，集句
程颂万（清代）

才子诗成定可怜。能言青鸟罢衔笺。

深知身在情长在，可得潸然是偶然。

歌婉转，月婵娟。遥将红泪洒穷泉。

相思只傍花边立，自古多情损少年。
崆山远思图赠章贡太守张鸣玉
杨荣（明代）

庾岭西来知几里，其下蜿蜒走章水。章水盘回到郡城，南有崆山相对峙。

层峦叠嶂通杳冥，储珍毓秀多空青。造化生成挺奇异，气势磅礴钟神灵。

兹山屹立何高壮，翠壁丹厓郁相向。黛色苍苍望不穷，巀嵲凌空几千丈。

黄堂太守方盛年，读书掇科才且贤。皇华光彩照海内，玉节时时下九天。

昨来拜官守章贡，五马恩荣世所重。皂盖风云自绕旋，丹霄日月长瞻捧。

去岁双旌朝帝京，金台相见不胜情。征骖初指龙沙路，归鞍已向虎头城。

分携去住心何苦，几度相思未由睹。谩凭毫素染崆山，想像天涯渺何许。

悬知从容退食时，独对兹山览秀奇。晴烟暝霭相恍惚，瑶林琪树纷葳蕤。

我因斯图寄遐想，引睇南天神独往。高名期与此山齐，令德应知人共仰。
又诗一首
薛道光（宋代）

拂掠廛中碍眼尘，休将大道付人情。堪矜自古神仙辈，持故如愚不作声。
句
詹雄（唐代）

尘飞遗恨尽，花落古宫平。红粉笙歌人代远，月明陵树水东流。
里塘寓舍
陈奉兹（清代）

尽堪晚起无人处，苦迫衰年少睡时。晴散雪花看渐密，夏生春睡意犹迟。

残编熟尽还相对，蛮语通多总入诗。万里淹留问心迹，梦回地下老亲知。
书感
陆游（宋代）

伐性戕生岂一端，暮年赢得是衰残。
齿牙零落畏大胾，毛发萧疏便小冠。
惜日每惊新历换，怯寒尚觉弊庐宽。
华山阻绝岷山远，安得冥鸿借羽翰？
答王无功入长安咏秋蓬见示
辛学士（唐代）

托根虽异所，飘叶早相依。因风若有便，更共入云飞。
示诸孙
陆游（宋代）

蜗舍鹑衣老可哀，衰颜时为汝曹开。
朱门莫羡煮羊脚，粝食且安羹芋魁。
家塾读书须十纸，山园上树莫千回。
但令学业无中绝，秀出安知有後来。
袖岚书屋
弘历（清代）

倚岩屋三间，其外围诸岫。㠎嶪座中呈，荟蔚檐端逗。

于焉机引静，可以时对茂。于何劳位置，万景天然就。

点笔无俗情，风华在怀袖。
言怀
仇远（元代）

溧尉唐时本小官，诗人争笑孟酸寒。
我来莫道儒官冷，今古酸寒只一般。
惜分飞 时寓苏台别业
赵承光（清代）

帘卷高楼明月皎。尘满瑶琴调少。开尽忘忧草。杜花香冷平江道。

霜绽黄花秋渐老。砌畔蛩声增恼。莫恨西风早。凭栏目断家园渺。
颂古九十八首
释印肃（宋代）

知有之人不出头，涅槃光裹度春秋。
一条水牯金穿鼻，万劫逍遥得自由。
苏江阴挽词
楼钥（宋代）

伊昔初倾盖，摛文已甚工。
亲闻南涧语，谓有魏公风。
既往言多验，归来道更穷。
诲言非教佞，后裔报宜丰。
和饶正叔碧桃绝句
谢逸（宋代）

未折香枝插鬓鸦，月和疏影上檐牙。诗人莫作夭桃看，不是玄都观里花。
赠天台徐秋岩
顾逢（宋代）

马乳真堪摘，曾参日观师。
云随笔落处，月上架来时。
写意元非画，无声只是诗。
寒藤吹不动，颗颗自攒枝。
湖上寓居杂咏十四首 其十四
姜夔（宋代）

指点移舟著柳堤，美人相顾复相携。上桥更觉秋香重，花在西陵小苑西。
新安八景诗 其八 白水寒蟾
唐文凤（明代）

小池湛湛玉色泉，直疑下有白龙眠。山灵擘破石髓溢，一泓空碧涵漪涟。

幽人和月掬在手，笑吸清辉当春酒。酒酣大叫问山灵，千年谁是知心友。
谢发运颖叔宠寄新什
郭祥正（宋代）

春风冉冉送流年，一望云霄一惨然。帝阁辍才闻出使，渔蓑终老不成仙。

已甘荆棘填灵府，想见蛟龙走蜀笺。正是水深波浪阔，忽逢高雁寄华篇。
奉和圣制同玉真公主游大哥山池题石壁
张说（唐代）

池如明镜月华开，山学香炉云气来。

神藻飞为鶺鴒赋，仙声飏出凤凰台。
句
孙合（唐代）

仕宦类商贾，终日常东西。
寄殿院薛侍御
无可（唐代）

名高意本闲，浮俗自难攀。佐蜀连钱出，朝天獬豸还。

回翔历清院，弹奏迥离班。休浣通玄旨，留僧昼掩关。
送冯颖明归云间
侯方曾（清代）

带病难成醉，惊心是别筵。识君才旧岁，送客又新年。

午夜炉边火，秋帆树外烟。他时重入洛，潭北访渔船。
芙蓉女儿诔
曹雪芹（清代）

维太平不易之元，蓉桂竞芳之月，无可奈何之日，怡红院浊玉，月以群花之蕊，冰鲛之縠，沁芳之泉，枫露之茗，四者虽微，聊以达诚申信，乃致祭于白帝宫中抚司秋艳芙蓉女儿之前曰：

窃思女儿自临浊世，迄今凡十有（通“又”）六载。其先之乡籍姓氏，湮沦而莫能考者久矣。而玉得于衾枕栉沐之间，栖息宴游之夕，亲昵狎亵，相与共处者，仅五年八月有奇。

忆女儿曩生之昔，其为质则金玉不足喻其贵，其为性则冰雪不足喻其洁，其为神则星日不足喻其精，其为貌则花月不足喻其色。姊娣悉慕媖娴，妪媪咸仰惠德。

孰料鸠鸩恶其高，鹰鸷翻遭罦罬；薋葹妒其臭，茝兰竟被芟鉏！花原自怯，岂奈狂飙；柳本多愁，何禁骤雨！偶遭蛊虿之谗，遂抱膏肓之疚。故樱唇红褪，韵吐呻吟；杏脸香枯，色陈顑颔。诼谣謑诟，出自屏帏；荆棘蓬榛，蔓延户牖。岂招尤则替，实攘诟而终。既忳幽沉于不尽，复含罔屈于无穷。高标见嫉，闺帏恨比长沙；直烈遭危，巾帼惨于羽野。自蓄辛酸，谁怜夭折？仙云既散，芳趾难寻。洲迷聚窟，何来却死之香？海失灵槎，不获回生之药。

眉黛烟青，昨犹我画；指环玉冷，今倩谁温？鼎炉之剩药犹存，襟泪之余痕尚渍。镜分鸾别，愁开麝月之奁；梳化龙飞，哀折檀云之齿。委金钿于草莽，拾翠盒于尘埃。楼空鳷鹊，徒悬七夕之针；带断鸳鸯，谁续五丝之缕？

况乃金天属节，白帝司时，孤衾有梦，空室无人。桐阶月暗，芳魂与倩影同销；蓉帐香残，娇喘共细言皆绝。连天衰草，岂独蒹葭；匝地悲声，无非蟋蟀。露阶晚砌，穿帘不度寒砧；雨荔秋垣，隔院希闻怨笛。芳名未泯，檐前鹦鹉犹呼；艳质将亡，槛外海棠预萎。捉迷屏后，莲瓣无声；斗草庭前，兰芳枉待。抛残绣线，银笺彩缕谁裁？褶断冰丝，金斗御香未熨。

昨承严命，既趋车而远陟芳园；今犯慈威，复拄杖而近抛孤柩。及闻蕙棺被燹，惭违共穴之盟；石椁成灾，愧迨同灰之诮。

尔乃西风古寺，淹滞青燐，落日荒丘，零星白骨。楸榆飒飒，蓬艾萧萧。隔雾圹以啼猿，绕烟塍而泣鬼。自为红绡帐里，公子情深；始信黄土陇中，女儿命薄！汝南泪血，斑斑洒向西风；梓泽馀衷，默默诉凭冷月。

呜呼！固鬼蜮之为灾，岂神灵而亦妒？箝诐奴之口，讨岂从宽？剖悍妇之心，忿犹未释！在卿之尘缘虽浅，而玉之鄙意尤深。因蓄惓惓之思，不禁谆谆之问。

始知上帝垂旌，花宫待诏，生侪兰蕙，死辖芙蓉。听小婢之言，似涉无稽；据浊玉之思，则深为有据。何也：昔叶法善摄魂以撰碑，李长吉被诏而为记，事虽殊其理则一也。故相物以配才，苟非其人，恶乃滥乎其位？始信上帝委托权衡，可谓至洽至协，庶不负其所秉赋也。因希其不昧之灵，或陟降于兹，特不揣鄙俗之词，有污慧听。乃歌而招之曰：

天何如是之苍苍兮，乘玉虬以游乎穹窿耶？地何如是之茫茫兮，驾瑶象以降乎泉壤耶？望伞盖之陆离兮，抑箕尾之光耶？列羽葆而为前导兮，卫危虚于傍耶？驱丰隆以为庇从兮，望舒月以临耶？听车轨而伊轧兮，御鸾鹥以征耶？闻馥郁而薆然兮，纫蘅杜以为纕耶？炫裙裾之烁烁兮，镂明月以为珰耶？借葳蕤而成坛畤兮，檠莲焰以烛兰膏耶？文瓠瓟以为觯斝兮，漉醽醁以浮桂醑耶？瞻云气而凝盼兮，仿佛有所觇耶？俯窈窕而属耳兮，恍惚有所闻耶？期汗漫而无夭阏兮，忍捐弃予于尘埃耶？倩风廉之为余驱车兮，冀联辔而携归耶？余中心为之慨然兮，徒噭噭而何为耶？卿偃然而长寝兮，岂天运之变于斯耶？既窀穸且安稳兮，反其真而又奚化耶？余犹桎梏而悬附兮，灵格余以嗟来耶？来兮止兮，卿其来耶？

若夫鸿蒙而居，寂静以处，虽临于兹，余亦莫睹。搴烟萝而为步障，列苍蒲而森行伍。警柳眼之贪眠，释莲心之味苦。素女约于桂岩，宓妃迎于兰渚。弄玉吹笙，寒簧击敔。征嵩岳之妃，启骊山之姥。龟呈洛浦之灵，兽作咸池之舞。潜赤水兮龙吟，集珠林兮凤翥。爰格爰诚，匪簠匪莒。发轫乎霞城，还旌乎玄圃。既显微而若通，复氤氲而倏阻。离合兮烟云，空蒙兮雾雨。尘霾敛兮星高，溪山丽兮月午。何心意之忡忡，若寤寐之栩栩？余乃欷歔怅望，泣涕彷徨。人语兮寂历，天籁兮篔筜。鸟惊散而飞，鱼唼喋以响。志哀兮是祷，成礼兮期祥。呜呼哀哉！尚飨！
和任夫人悟道
黄庭坚（宋代）

夫亡子幼如月魄，摧尽蛾眉作诗客。
二十余年刮地寒，见儿成人乃禅寂。
万事新新不留故。
瘦藤六尺持门户。
烦恼林中即是禅，更向何门觅重悟。
秋夜再宿安茂卿西林次陈性甫韵却寄
华仲亨（明代）

丛林合沓隐丹邱，还指松头倚画楼。兰桨共移明月夜，绮窗遥对乳峰秋。

阶前蟋蟀寒偏急，池上芙蓉晚更幽。寄语陈遵莫投辖，春来还拟复同游。
山中病起人境初涉而茅屋待结远人未归怅然兴怀书寄阿字
释函是（明代）

一生多病为人忙，百事违心徒自伤。世乱有山容易住，道衰无侣不成藏。

白门僧去溪云断，雁翅书来海日长。为报江州莫久滞，北风吹雪入茅堂。
淮阳归兴四首 其二
何白（明代）

穷秋征马出扶桑，五夜流乌入建章。土木再烦将作匠，诏书频拜羽林郎。

山连丰沛今汤邑，江绕濡须古战场。安得汉庭长孺辈，令渠一卧治淮阳。
素梅 二九
王冕（元代）

十月中原风景别，寒冰如地雪漫天。
相逢尽说江南好，处处梅花压酒船。
山路怀翁卷
赵师秀（宋代）

幽溪晓无雨，野竹叶自湿。
涓涓北流泉，风吹落花入。
不见苦吟人，芳思将谁拾。
友人栽莲踰夏无花携酒雅观屡约屡移用韵戏之 其二
区元晋（明代）

再向耶溪认旧栽，当时歌动采莲杯。青尊一别娇娥远，应怪花神不早开。
静海道中
王棻（清代）

驱车复西下，渡口问双塘。空野余秋潦，荒城半夕阳。

人烟团白屋，客饭煮黄粱。前路堪投宿，村醪醉几觞。
侄寿叔祖
洪咨夔（宋代）

鹊噪梅梢喜报晴，催开几叶砌边蓂。
和熏爱日如春日，光动文星映寿星。
宾客称觞应满座，儿孙戏采自盈庭。
萱堂幸继芝兰末，仰祝百千龟鹤龄。
希仁宗贤来自泾适春霖不已三月二日稍霁遂同至南山小酌时古林黄世瑞与俱
程敏政（明代）

几日春霖出未能，溪园新霁兴堪乘。鸠憎个个鸣当屋，麦喜家家绿覆塍。

古渡唤舟烦野老，花辰开宴得良朋。青山入望多佳处，杖策何时约共登。
以同心之言其臭如兰为韵寄李子先
黄庭坚（宋代）

俗士得失重，舍龟观朵颐。
六经成市道，驵侩以为师。
吾学淡如水，载行欲安之。
惟有无心子，白云相与期。
太行
司马光（宋代）

象帝胚浑散，愚公辙迹开。横行四极外，蟠据九河隈。

岪郁天阍近，峥嵘地轴回。阳崖明草树，阴壑转风雷。

波沓群峰涌，云奔峭壁来。猿岩垂磊落，龙窟斗喧豗。

喷雨惊湍洒，跳垒巨石颓。平途忧屐折，跬步戒轮摧。

覆顶千春雪，缘潭万古苔。谷盘容国士，髓裂饵仙才。

晋市飞樵札，燕郊落烧煤。棋图分冀野，蚁壤认丛台。

在昔王涂塞，尝闻霸略恢。严关阴伏甲，间道夜衔枚。

挟诈挥金斗，贪功袭墨缞。战场空爝火，京观悉蒿莱。

险易曾何变，兴亡只可哀。隆平方恃德，襟带自崔嵬。
已亥杂诗 243
龚自珍（清代）

怕听花间惜别词，伪留片语定来期。
秦邮驿近江潮远，是剔银灯诅我时。
赠水军都将
张蠙（唐代）

平生为有安邦术，便别秋曹最上阶。战舰却容儒客卧，

公厅唯伴野僧斋。裁书榭迥冰胶笔，养药堂深藓惹鞋。

直待门前见幢节，始应高惬圣君怀。
游圭峰二十首 其十五 石龛
李之世（明代）

石龛锁青壁，面面有灯燃。乍映摩尼色，偏临净乐天。

飞空流玉镜，特地涌金莲。但悟无生灭，何须学四禅。
偈颂七十一首 其六十六
释了惠（宋代）

没艰难处立难难，难透村婆者一关。忽地假鸡啼午夜，马蹄踏月过长安。
飞来寺胜景古迹 其七 缥翻岭
朱士赞（明代）

曾闻幡挂岭，万里翊王师。金鼓仍今日，何因再竖旗。
铜坑
梅尧臣（宋代）

碧矿不出土，青山凿不休。青山凿不休，坐令鬼神愁。
长啸夜泊
吕本中（宋代）

春烟失晚树，柔橹翠峰湄。野径寻山暗，舣舟问路岐。

敲诗吟人瓮，点字墨池前。把酒怀前哲，萧条一夕思。
生查子·关山魂梦长
晏几道（宋代）

关山魂梦长，鱼雁音尘少。两鬓可怜青，只为相思老。
归梦碧纱窗，说与人人道。真个别离难，不似相逢好。
春阴
陆游（宋代）

曲尘柳色正遮门，石黛江流曲抱村。小院春光方盎盎，远山雨气又昏昏。

傍檐林鸟惊幽梦，极目烟芜捲烧痕。只道馀寒尚如许，不知生意满乾坤。
雨过苏端（端置酒）
杜甫（唐代）

鸡鸣风雨交，久旱云亦好。
杖藜入春泥，无食起我早。
诸家忆所历，一饭迹便扫。
苏侯得数过，欢喜每倾倒。
也复可怜人，呼儿具梨枣。
浊醪必在眼，尽醉摅怀抱。
红稠屋角花，碧委墙隅草。
亲宾纵谈谑，喧闹畏衰老。
况蒙霈泽垂，粮粒或自保。
妻孥隔军垒，拨弃不拟道。
挽章
罗公升（宋代）

忆昔垂髫日，相期志已深。
国家当日事，父母此时心。
劫火分南北，秋风隔古今。
病躯可堪此，无泪足沾襟。
挽董澜溪二首
王珪（宋代）

嗜学尝忘味，说诗堪解颐。
竹林虽晚会，濠上独深知。
兰畹无留馥，凤巢空旧枝。
停云正愁望，横笛未休吹。
五更不睡
朱翌（宋代）

擂罢城头鼓，膏凝烛下槃。窗留三尺月，纩挟五更寒。

事事华巾结，年年纸帐宽。梅花正好在，青女莫摧残。
罗茶
张扩（宋代）

新剪鹅溪样如月，中有琼糜落飞屑。何年解后紫霞仙，肘后亲传餐玉诀。
欧阳时可来访感而问之故临别赠此
赵文（宋代）

二十七年重合并，旧游回首绝堪惊。世间至竟寿多辱，造物不如君有情。

白苧春风留古意，青灯夜雨话平生。子由无复连床日，赖有秦黄是弟兄。
汉诏郡县行乡饮酒礼颂诗
洪遵（宋代）

笙流觯扬，少长位辨。
已事而竣，不诫用劝。
走笔送赵正则司户来访皈觐亲庭
杨万里（宋代）

捧檄亲庭归帽斜，肯临破屋玉川家。
小留诗客三杯酒，试看山园几处花。
君到东湖与南浦，时当芍药替金沙。
却来书满参卿考，径泛银河往斗槎。
题倦绣图
唐寅（明代）

夜合花开香满庭，玉人停绣自含情，
百花绣尽皆鲜巧，惟有鸳鸯绣不成。
上皇西巡南京歌十首·其九
李白（唐代）

水绿天青不起尘，风光和暖胜三秦。
万国烟花随玉辇，西来添作锦江春。
残年
竹浪旭（明代）

恐此一林雪，从予颅顶侵。
梅花香远远，柳眼闭深深。
斋洁犹邻供，诗清还自吟。
瘦筇愁破腊，何处卓春阴。
句
吕夷简（宋代）

自恨卷帘人已老。
水龙吟（寿李尚书）
程必（宋代）

道家弱水蓬莱，鲸波万里谁知得。人间自有，南昌居士，仙风道骨。诗似白星，貌如聃老，风尘挺出。向谪仙家里，滕王阁畔，飘玉佩、下丹阙。

黄发四朝元老，又谁知、重生绿发。手提一笔，活人多少，三千功积。已冠文昌，人人瞻望，玉枢躔逼。对新凉、酒颊微红，宛是一星南极。
秋阴
晁说之（宋代）

漠漠秋阴好，遥空见故乡。
可堪高页病，无赖晚花香。
枕静泉声细，帘疏风影长。
肯教容易雨，吟兴动何郎。
见诸公唱和暮春诗轴次韵作九首
晁说之（宋代）

何处留春意，歌残烛半红。
柳斜双舞破，花落独书空。
欲作经年别，先惊昨夜风。
乌衣多胜概，此际恨难穷。
次韵杨宰爱竹
陈造（宋代）

看竹排门爱靓深，青青不受雪霜侵。谁知倦客幽寻去，老越风波亦此心。
画葡萄
丁鹤年（元代）

江海春雷动，群龙悉上天。秋来风露冷，个个抱珠眠。
和袁尚书韵
吴潜（宋代）

珠琲无烦费斗量，家家泼撒不珍藏。
浑疑入腊梅花放，已卜来珍稻颗香。
万感固知由气类，一根元只自心秧。
天怜老子忧民切，将变荒州作富穰。
中秋日泛湖杂诗 其十二
邹浩（宋代）

每将冲韵拟琴高，不值飞鸣心更劳。邂逅诗成似招隐，稻花深处举霜毛。
春日即事四绝
王炎（宋代）

小园桃李怯风雨，春事一年浑得晴。
燕子欲相牵率去，踏青吾不敢徒行。
挽崇清陈侍郎五首
王迈（宋代）

当轴开边衅，朝绅半诡随。
公方司献纳，言必及安危。
愿饰湟中备，毋轻马邑师。
当时虽枘鉴，今日若蓍龟。
秋日题
林亦之（宋代）

漠漠骚骚如卷砂，当门枯木见巢鸦。
秋林最怕风吹尽，一直愁心无树遮。
鼠须笔 其一
李纲（宋代）

鼠能为虎亦何功，用舍之间系所逢。谁谓有皮为有礼，剪须犹得管城封。
铜雀台
赵文（宋代）

朝望西陵墓，夕望西陵墓。
望望不复归，月朔又十五。
又朔十五可奈何，更对空帷作歌舞。
铜雀昂然飞不去，当时美人发垂素。
我生不如陵上树，年年树根穿入土。
中酒思河鱼脍
廖孔说（明代）

晓惊枕上卖花声，宿酒掀腾尚未宁。
但起改诗临砚坐，不能著屐向街行。
河鱼正美因思脍，好友谁来共解酲。
梅柳韶光真可爱，莫辜钟鼓报新晴。
和蜀县段明府秋城望归期
钱起（唐代）

制锦蜀江静，飞凫汉阙遥。一兹风靡草，再视露盈条。

旅望多愁思，秋天更泬寥。河阳传丽藻，清韵入歌谣。
公无渡河
温纯（明代）

公无渡河。陆行坦坦，尚有风波。河水不测，盘涡实多。

深不可厉，河藏鼋鼍。得人则食，不知其佗。公无渡河。

虽有舟楫，吞舟奈何。长年辟易，如见网罗。不如安卧，饮酒高歌。

公无渡河。
碧玉千峰
方来（宋代）

东溪有人豪，调古谁能读。
我来荐芳馨，黄花清可掬。
想公怜世人，翻覆变凉燠。
至今嫉邪书，字字凛寒玉。
闻登莱大雪
孔平仲（宋代）

闻说登莱雪一尺，此中晴色更无云。安得北风从海上，满天吹过玉纷纷。
过履道山堂及子潜家方斋
韩淲（宋代）

尽日苦久旱，凌朝得微凉。悠悠我所思，眇眇天一方。

搔首亟盥沐，篮舆上河梁。城阇士如林，进取自行藏。

孰甘尺蠖屈，孰羡鸣凤翔。分寸丝忽间，胶扰互奔忙。

唶嗟尚何诣，交谊或难忘。山堂兮方斋，城树郁葱苍。

岂无尘榻地，茗瀹容细尝。放身易云晚，屋角下残阳。

虚明见云风，从君以徜徉。须臾夜色起，片月翻流光。

影静理无违，语惬情不伤。相将得岁寒，留目禾黍场。

可以饱吃饭，馀事扫秕糠。
小园
傅范淑（清代）

江南草长六朝地，蓟北春寒二月天。花睡红犹云影护，柳迟青未雨丝牵。

沁脾新汲烹茶水，买醉不抛沽酒钱。裁报东风生浅渚，小园争擘衍波笺。
游石陵谒倪文卿先生墓
朱兴悌（清代）

草莽书生依宋土，北望中原思艺祖。宫车泪洒牟驼冈，雪耻不忘缚金虏。

袖中拟上中兴书，满壁张图森部伍。布衣老不挂朝缨，慷慨大声咤广武。

天涯沦落莽萧萧，谁其知者陈同甫。石陵原上高士坟，伫立苍茫为怀古。

风流消歇七百年，万树秋声啼杜宇。
赠卢黄门朝言之四川少参
方献夫（明代）

禁垣多献纳，西蜀此经营。四面穷输粟，三年未息兵。

济时心益壮，顾内意全轻。试看瞿塘水，如何出闼情。
十月菊 其一
潘牥（宋代）

香名不枉入骚坛，最爱霜枝傲岁寒。切莫逢人叹迟暮，何曾委地有彫残。

人如靖节方堪采，世欠灵均少得餐。甚矣吾衰闭门坐，篱边自折一枝看。
长相思 为陈素安姊画红梅小幅
顾太清（清代）

深胭脂。浅胭脂。细蕊繁英压满枝。清香入梦迟。

乍开时。欲谢时。铁干铮铮瘦影欹。东风著意吹。
双调·蟾宫曲·怀古
阿鲁威（元代）

鸱夷后那个清闲？谁爱雨笠烟蓑，七里严湍。除却巢由，更无人到，颍水箕山。叹落日孤鸠往还，笑桃源洞口谁关？试问刘郎，几度花开，几度花残？

问人间谁是英雄？有酾酒临江，横槊曹公。紫盖黄旗，多应借得，赤壁东风。更惊起南阳卧龙，便成名八阵图中。鼎足三分，一分西蜀，一分江东。
花朝不见花
陈仕龄（明代）

经冬雨到花朝节，趁节寻芳到小园。寒勒众芳犹寂寞，暖携尊酒略温存。

梨妆懒慢容舒脸，棠睡低迟黯断魂。却喜开迟还落晚，笑看桃李共无言。
西京少年行
周端臣（宋代）

西京少年儿，生长豪贵族。
光浮两脸红，春留双鬓绿。
常骑大宛两，多佩于阗玉。
明珠博美姬，黄金酬丽曲。
朝从咸阳游，莫向长陵宿。
朱门人候归，夜夜然红烛。
贞义女咏
秦梓（宋代）

史氏之女生寒门，白璧粲粲贞义存。上无所天漂为业，春风三十报母恩。

斩奢芟尚白日昏，子胥脱身间道奔。远来困穷乞于此，漂母进食哀王孙。

子胥还吴雪雠耻，贞女可怜身已死。一饭之德古必偿，遗以百金投濑沚。

谪仙高才起幽沈，奕奕穹碑照江水。有客停舟临古祠，凉飙动水兴遐思。

蕉黄荔丹几千古，焄蒿悽怆若见之。更怜抉目人已去，姑苏台上草萋萋。
和孔武仲金陵九咏 凤凰台
苏辙（宋代）

凤鸟久不至，斯台空复高。
何年种梧竹，特地翦蓬蒿。
白水来无际，青山转几遭。
南游且未返，江海共滔滔。
王子可欲寿赵寅仲思成出蘋嚚闽兟瞤五字令赋诗
金履祥（宋代）

操似青松洁似蘋，颂言忠信匪为嚚。水分银汉浸江浙，城拥天台控粤闽。

人向少时宜娓娓，德于进处更兟兟。聊翁闻有侯鲭味，昨夜宵人已目瞤。
送省郎杨耀卿使云南
李材（元代）

飘飖使节出金闺，郭隗台前暂解携。天入五溪无雁到，地经三峡有猿啼。

子云旧里风烟在，太尉家声日月齐。后夜客槎何处望？秋河迢递碧云低。
秋日郊居
陆游（宋代）

儿童冬学闹比邻，据案愚儒却自珍。
授罢村书闭门睡，终年不著面看人。
句
方回（元代）

诸公未许子为政，万事无如髯绝伦。
八月八日发潭州后得绝句四十首
赵蕃（宋代）

秀植如云不可穷，长杉钜竹略相同。
嗟余讵可如材者，政似飘飘秋后枫。
雨中送客
杨万里（宋代）

闲人也解有忙时，送客谁令作许痴。
一夜黑风吹白雪，昨朝紫陌总黄泥。
题壁
施宜生（金朝）

君子虽穷道不穷，人生自古有飘蓬。
文章笔下千堆锦，志气胸中万丈虹。
大抵养龙须是海，算来栖凤莫非桐。
山东宰相关西将，俯仰怀贤倚暮疯。
小园即事
吕本中（宋代）

千花老无踪，众草来可喜。欣然得幽寻，我亦病良已。

飞飞两蝴蝶，不悟尘土里。禽声甚可人，亦似相汝尔。

人生贵惬志，不必须甚美。三年白沙诗，已费千幅纸。

问君何所乐，赤手费磨洗。短屏看远山，心作千万里。

此岂画者功，实自一念起。君当如是观，在此不在彼。
闷书二首
杨公远（宋代）

客里因循断送春，况逢天气半晴阴。
生来百事少如意，老去千般都上心。
长铗空弹冯氏剑，良材还斲蔡翁琴。
愁怀正此无分付，多谢黄鹂送好音。
上阳宫
王建（唐代）

上阳花木不曾秋，洛水穿宫处处流。画阁红楼宫女笑，

玉箫金管路人愁。幔城入涧橙花发，玉辇登山桂叶稠。

曾读列仙王母传，九天未胜此中游。
送刘同年入蜀
章云心（宋代）

蜀山如砥水如丝，送子西游蜀道时。万里乾坤犹战血，百年豪杰几愁眉。

青虫渐老秋声小，白雁不来霜信迟。若过锦宫城下路，遥怜堕泪孔明祠。
秋分一首
苏籀（宋代）

础湿岚昏近海多，剑霜清刮手亲磨。轮囷马栈非难整，索漠牛衣且勿呵。

好住延陵皋泽去，强同溱洧济人过。坐令幽谷迁乔木，盛论中原喻尉佗。
西楚霸王庙二绝
陈淳（宋代）

气压关河力拔山，绝人武勇更无前。
若於今代当戎寄，子弟何须用八千。
东津岸同沈太史何大行晚眺
许天锡（明代）

青草黄蒿满野田，溪行尽日断人烟。落霞几抺青螺小，此是浔南夕照天。
南楼晚眺
袁用雨（明代）

芙蓉清削对秋泉，渺渺城楼片月悬。人在窗中描辋水，天从槛外落蛮烟。

数枰对客閒观局，一路听莺韵入弦。百尺元龙新气象，连平文物焕南天。
兰阳杂咏八首
董正官（清代）

献地当年此熟番，社分卅六驻平原。译名武歹龟刘别，问俗榛平鴃舌存。

金鲤鱼悬双额喜，刺桐花发一年论。斗醪尺布售摹纸，忍极田租汉仔吞。
赠陈维崧
任源祥（清代）

灼灼幽兰花，馨香不自持。昂昂千里驹，终当任驱驰。

寒暑相代谢，岁用各有时。譬彼齐纨扇，当春复光辉。

华堂列高烛，清夜相追陪。鸡鸣驾言别，俯仰各赋诗。

江汉东南流，浮云西北飞。愿君崇令名，千载以为期。
次韵教授喜雪 其二
韩淲（宋代）

在昔君家信不痴，剡中高兴尚何之。一时雪月宁须我，万古溪山更属谁。

欢动梁园虽共乐，困安袁巷本相宜。冲寒应见前村笑，冷蕊疏梅又几枝。
病起书怀仍用前韵
谢迁（明代）

病魔全赖药驱除，迟日帘栊睡起初。碧落尘空风定后，沧洲水满雪消馀。

泼醅正熟松花酒，插架时翻贝叶书。分付扫门颙候客，儿童眉宇亦先舒。
偈颂六十首
释昙华（宋代）

千溪水冷，万壑云寒。
无位真人乾屎橛，金刚宝剑破牢关。
多年历日最灵验，百尺竿头子细看。
瞎却眼，哑却口，
无孔铁锤成队走。
题林进士玉芝西涧小隐
连文凤（宋代）

小山寻杖屦，璧水叹荆榛。结屋依泉石，弹冠谢俗尘。

伤心天宝事，散发义熙民。芝岭甘幽旷，桃源慕隐沦。

田园谋老计，花竹结芳邻。孔孟惟忧道，夷齐不患贫。

无官劳远梦，有地著閒身。来往唐冠带，留题汉缙绅。

知君易尚在，吾亦守吾真。
题纸瓶，留别育王寺长老照大千
张昱（元代）

朝市山林自一家，要知逢掖即袈裟。青蘋波上凉风起，定到禅房看蕙花。
游六合定山真如寺
贺铸（宋代）

只履西归远，何年此布金。
地寒苍桧老，岁宴白云阴。
烧隔溪冰断，樵穿径雪深。
祖心无处问，俗驾晚駸駸。
乙巳四月自都下省欧阳氏姊于封丘时河朔流移满道即事有作寄范觉民
王之望（宋代）

北出都门道，红尘污客襟。号蝉如有意，高柳自成阴。

辙乱思良马，林幽慕逸禽。据鞍回首处，愈觉帝阍深。
崖门怀古
姚莹（清代）

崖山风雨昼冥冥，犹是当时战水腥。仓卒纪年同外丙，艰难立国下零丁。

人间草木无王土，海底鱼龙识帝庭。一代君臣波浪尽，杜鹃何处叫冬青。
金陵杂兴二百首 其一九九
苏泂（宋代）

一门子孝更臣忠，庙食分明百世功。任是清虚亡晋室，只留卞壸在江东。
梅花喜神谱·就实六枝
宋伯仁（宋代）

脱白弄青玉，风味犹辛酸。
指日梦惟肖，羹调天下安。
从塞上偕内子南还赋赠 其五
屈大均（明代）

金凤井边朝出店，白羊城下暮登台。路傍多少当垆女，笑问罗敷何处来。
戏酬友人惠日铸茶
正岩（清代）

几日春游遍若耶，入城布衲满烟霞。正愁仙福难消受，又吃人间御贡茶。
病眼
文同（宋代）

病眼每至午，其视何{左目右荒}{左目右荒}。
安得张中书，就欲求古方。
清明日题一公禅室
李郢（唐代）

山头兰若石楠春，山下清明烟火新。

此日何穷礼禅客，归心谁是恋禅人。
奉酬稽勋吕思泉写怀喜雪二首 其二
符锡（明代）

瑞雪凌晨鸦乱飞，支床犹自偃荆扉。四千里外他乡客，三十年来此布衣。

地逼瑶台清不寐，剑埋尘土欲生辉。杯光微动閒吟兴，何似风流在洛畿。
平乐府
龙瑄（明代）

凄凄烟雨岭南天，翠壁青林断复连。
山县总荒兵火后，土民还住贼巢边。
车筒昼夜翻江水，刀具春秋种石田。
幸际时和太平日，不须鸡骨预占年。
三月十六夜闻公园笑语声有作 其二
林朝崧（清代）

几辈献花朝石像，几人酹酒吊城楼。总因见月心多事，何似藜床一觉休。
如梦令 春景
沈榛（清代）

袅袅垂杨临水。庭下杏花开未。明月蓦移来，透破玉床鸳被。

无寐。无寐。又被鸟声惊起。
鹧鸪天（时夫人寿）
崔敦礼（宋代）

本是瑶台月里仙。笑麾鸾鹤住人间。蟠桃一熟三千岁，剩对春风日月闲。

缡绶结，彩衣斑。孙枝相应傍门阑。年年同上长生酒，得见沧溟几度干。
和抱拙韵
胡仲弓（宋代）

倚楼长笛两三声，云淡风轻弄晓晴。
翰墨林中新体制，江湖社里旧宗盟。
不堪翁牖闻蝉噪，独喜梧冈听风鸣。
安得坡仙同把酒，山间玉糁可分羹。
书直舍壁二首 其一
陆游（宋代）

三黜愧公议，再来仍冷官。志无重奋发，身有转衰残。

加饭支馀息，添衣禦早寒。归休应渐近，不是强心宽。
山房自述
行端（元代）

故园归路隔天涯，绝顶閒房且寄家。翻罢贝多山月上，一棚花影漾袈裟。
夜过白云话别
张镇孙（宋代）

日乾夕阳自惺惺，切实工夫在性情。
千古相传真要法，圣贤元共此心灵。
咏柳
王克功（宋代）

春到枝枝是绿丝，秋来叶叶是愁眉。
灞桥何限经行者，不记寻花击马时。
谩成 其一
周邦彦（宋代）

举头万籁号，弹指万籁寂。欲寻所归方，变灭了无迹。

古今何足云，浩劫同一息。曾闻不迁义，贞定非木石。

至乐谅难名，所恨罗縠隔。
坐进庵戏作 其三
刘跂（宋代）

圆蒲与方竹，伴我守幽閒。夜阑得禅趣，明月窥窗间。
诗一首
刘敞（宋代）

苍茫六合外，渺莽三皇初。近既未必有，远亦未必无。
寄非空上人
解缙（明代）

禾川岭上最高峰，飞锡时敲碧落钟。檐卜花香月明里，金盂分水受降龙。
杜太史云川招饮山中次韵
顾开陆（清代）

引泉开碧沼，可以胜沧浪。花梦蓬山笔，风流曲水觞。

古梁鸣翡翠，秀句出筼筜。明日传高唱，行人识锦囊。
翠锁亭避雨
谢翱（宋代）

客有游山衣，著久如薜荔。行行万翠亭，忽作风雨憩。

仰面无所睹，梁间有题字。问此何人书，婉娩有弱气。

云昔魏王妃，学书似李卫。乘云到此山，洒墨在空翠。

尘风吹土花，倏忽景物异。疑此梦与仙，不类人间世。
苏学十题·公堂槐
朱长文（宋代）

五纪栽培后，三春长育中。
灵根蟠故国，密叶荫儒宫。
患与般斤远，歌宜鲁藻同。
先儒垂意远，期此出三公。
秋夜有怀高三十五兼呈空和尚（一作刘长卿诗）
皇甫冉（唐代）

晚节闻君趋道深，结茅栽树近东林。大师几度曾摩顶，

高士何东遂发心。北渚三更闻过雁，西城万里动寒砧。

不见支公与玄度，相思拥膝坐长吟。
送邹尚友赴澧川
杨士奇（明代）

新春散寒冱，旭日明江浦。浦树净亭亭，犹含夜来雨。

远客促行迈，故人皆出祖。初来自西川，遄征溯南楚。

离别即须臾，晤言方几许。圣朝悯茕嫠，简贤需召杜。

恺悌终荐达，承流寄绥抚。澧水出涔阳，东连洞庭渚。

其俗本惇朴，其民素贫窭。竭力供县官，何尝厌勤苦。

兹晨望贤牧，蚤暮急延伫。行矣敷仁恩，殚心副当宁。
蝶恋花·昨夜秋风来万里
苏轼（宋代）

昨夜秋风来万里。月上屏帏，冷透人衣袂。有客抱衾愁不寐。那堪玉漏长如岁。
羁舍留连归计未。梦断魂销，一枕相思泪。衣带渐宽无别意。新书报我添憔悴。
因诵张司业无事焚香坐有时寻竹行之句拟其体作
晁说之（宋代）

寂寞江边舍，攲斜架上书。焚香一童子，寻竹众鸡雏。

更甚昔人懒，宁论今世疏。但惭为吏在，不得跨鲸鱼。
早春独游曲江（时为校书郎）
白居易（唐代）

散职无羁束，羸骖少送迎。朝从直城出，春傍曲江行。

风起池东暖，云开山北晴。冰销泉脉动，雪尽草芽生。

露杏红初坼，烟杨绿未成。影迟新度雁，声涩欲啼莺。

闲地心俱静，韶光眼共明。酒狂怜性逸，药效喜身轻。

慵慢疏人事，幽栖逐野情。回看芸阁笑，不似有浮名。
奉和鲁望独夜有怀吴体见寄
皮日休（唐代）

病鹤带雾傍独屋，破巢含雪倾孤梧。濯足将加汉光腹，

抵掌欲孤梁武须。隐几清吟谁敢敌，枕琴高卧真堪图。

此时枉欠高散物，楠瘤作樽石作垆。
王烈餐石髓图
郑思肖（宋代）

五百年方开此山，寒光浮暖湿而乾。明明正是洪濛髓，只恐凡人不肯餐。
所苦之中无以遣闷更题新竹别献五章幸赐披览 其二
李至（宋代）

不似溪边本自芳，且须将护少同防。儿童纵未骑为马，邻舍潜应引过墙。

乾箨坠莎何用扫，嫩根撑砌莫嫌妨。就中此地尤难得，恼杀东都白侍郎。
九日望海觞咏
胡奎（元代）

放旷麋鹿性，消摇林野娱。良时遂倾盖，真赏偶联裾。

高云澄泰宇，旭日朗以舒。亭亭远峰出，靡靡幽花敷。

凭高倚飞阙，遐想入方壶。幸陪金闺彦，获与静者俱。

何当凌八表，飞舄蹑双凫。
九日不出
周紫芝（宋代）

白发谁怜我，黄花最忆渠。酒杯今日把，筋力去年殊。

身远秋如梦，谋疏老更愚。客愁浇不下，强欲醉茱萸。
游东山
李流谦（宋代）

轩自岧峣称，栏因杳霭横。
客魂摇鸟影，醉耳入江声。
失喜过门屐，沾衿越席筝。
东山怀谢傅，忧乐总关情。
寒食日
李龏（金朝）

读尽唐人寒食诗，人于此日重伤悲。如今裹饭吴中俗，可是相沿为子推。
仙城寒食歌·绍武陵
成鹫（清代）

亢龙宾天群龙战，潜龙跃出飞龙现。
白衣苍狗等浮云，处处从龙作宫殿。
东南半壁燕处堂，正统未亡垂一线。
百日朝廷沸似汤，十郡山河去如电。
高帝子孙隆准公，身殉社稷无牵恋。
粤秀峰头望帝魂，直与煤山相后先。
当时藁葬汉台东，三尺荒陵枕郊甸。
四坟角立不知名，云是诸王殉国彦。
左瞻右顾冢垒垒，万古一丘无贵贱。
年年风雨暗清明，陌上行人泪如溅。
寻思往事问重泉，笑折山花当九献。
怅望钟山春草深，谁人更与除坛墠！
丑奴儿慢
潘汾（宋代）

愁春未醒，还是清和天气。对浓绿阴中庭院，燕语莺啼。数点新荷翠钿，轻泛水平池。一帘风絮，才晴又雨，梅子黄时。

忍记那回，玉人娇困，初试单衣。共携手、红窗描绣，画扇题诗。怎有如今，半床明月两天涯。章台何处，应是为我，蹙损双眉。
酴醿阁
郭印（宋代）

春风高阁上，雪片又能香。
琢玉全天质，施朱笑晚妆。
梅花如许瘦，柳絮不胜狂。
况此偏宜酿，逢人问酒方。
巫山一段云·弄玉歌清律
姬翼（元代）

弄玉歌清律，飞琼舞散花。乾坤一色散银霞。何处是仙家。表里纤尘不立。呈似太虚消息。晃然高下尽玲珑。神鬼觅无踪。
山行即事二首
黄公度（宋代）

席改尊犹在，心闲屐自迟。
角贴欹短树，风带罥疏篱。
作难忧胡羯，全生混野麋。
晚来幽意惬，归路恐多岐。
被诏考制科呈胡武平内翰三首
王珪（宋代）

忝班清禁接严徐，诏侍延英访对初。
沧海烟霞连太液，丹宵日对近雕浴。
明廷已奏河汾策，紫府谁将姓字书。
从此青云知有路，致君材业不应疏。
乐毅吟
邵雍（宋代）

乐毅事燕时，其心有深旨。
破齐七十城，迎刃不遗矢。
岂留即墨莒，却与燕有二。
欲使燕遂王，天下自齐始。
岂意志未申，昭王一旦死。
惠王固不知，使人代其位。
强燕自此衰，何复能振起。
自古君与臣，济会非容易。
重惜千万年，英雄为流涕。
答王贤良见寄仍次元韵
慕容彦逢（宋代）

一观清表喜良俦，三惠佳章叹暗投。已骇谈锋倾海渎，复惊文暗埒蛇牛。

敢将晚路轻王述，决有亨途待薛收。君欲献书真得计，我今亦作董生谋。
郭氏山林十六咏 其十六 药圃
陆游（宋代）

采芝夏黄公，卖药韩伯休。吾友子郭子，高趣可与侔。
楞严六根·意根了知
释慧远（宋代）

金色头蛇意根灭，圆明了知无处雪。
草鞵跟断眼皮横，善财拄杖生三节。
偈颂一百零二首
释绍昙（宋代）

临崖挤人。恶语伤人。
冤深潮海，嚼齿吞龈。
哑，说著无非是恶心。
又三绝句
孔武仲（宋代）

风定南溪映碧虚，扁舟选胜百蟠纡。
荇花荷叶明人眼，犹记当年入镜湖。
题禹庙
蒋白（宋代）

大禹归天后，南惟此庙存。
屋腥龙挂影，岩墨电烧痕。
夜祭支间火，春鼙浪里门。
到今疏凿水，敢不向东奔。
阜城南门过御庄铺乃刘豫始生之地
程敏政（明代）

白草和烟覆矮墙，一间茅屋野茫茫。居人不唾刘郎僣，犹把亭名号御庄。
回銮至华阴欲登华山因风雾所阻
玄烨（清代）

踟蹰风雾阻莲峰，未识云台止水溶。秦地山川聊一望，方舆畎亩尽三农。

兵民拥道心随仗，文武攀辕泪满容。凉德何能衢壤乐，皆因岁久庆时雍。
王秀才贽赋乞诗为别归毗陵
宋祁（宋代）

矩步敝长裾，清漳访病夫。
得交欣凤举，赏赋怯霓呼。
道胜稽论秀，人遐亟去都。
一篷江上雨，归思满菰蘆。
冬日同友人游南岩精舍留宿次达上上人韵
陈珏（宋代）

一路霜风落叶深，偶逢知己入空林。云停似欲依禅定，鹤立居然有道心。

古洞灯微涵冥色，夕阳钟动出寒音。十年宰相浑闲事，聊与山僧和苦吟。
春日登楼 其一
刘攽（宋代）

水国春归晚，晴楼旅望赊。青丝垂地柳，白朵出墙花。

听鸟参人语，看云任帽斜。沧浪殊不极，春色故无涯。
草堂前芙蓉正吐口占数绝为别 其三
朱浙（明代）

清霜一夜老蒹葭，墙角芙蓉渐著花。犹忆昔年江上看，西风吹梦客思家。
戏赠顿二主簿
黄庭坚（宋代）

桐植客亭欣款曲，歌倾家酿勿徘徊。
百年中半夜分去，一岁无徘春蹔来。
落日园林须秉烛，能言桃李听传杯。
红疏绿暗明朝是，公事相过得几回。
偈颂一百零四首
释绍昙（宋代）

云收麦垄，水足秋田。
茧缲白雪，莺弄朱弦。
无象太平还有象，蒉桴土鼓乐尧年。
谁知声色里，心印是渠传。
五子诗 其二 李郎中攀龙
徐中行（明代）

此物孕灵造，显晦洵有神。寂寞汉魏后，乃复梃斯人。

矫矫秉孤尚，流俗谁相因。直视千载前，识曲辨其真。

昌运幸中启，群英咸来臻。玄夜升海日，昭灼开迷津。

众星何历历，周环随北辰。遂令同心者，周旋若一身。

白日发高唱，青天气益振。侧身望泰华，可以表嶙峋。